b'\n_START_ARTICLE_\nKortej\xc3\xa4rvi (Orivesi)\n_START_SECTION_\nMaantietoa\n_START_PARAGRAPH_\nJ\xc3\xa4rven pinta-ala on 14,4 hehtaaria ja se on 850 metri\xc3\xa4 pitk\xc3\xa4 ja 350 metri\xc3\xa4 leve\xc3\xa4. Se sijaitsee Oriveden Lyytikk\xc3\xa4l\xc3\xa4n ja Laasolan v\xc3\xa4lisell\xc3\xa4 m\xc3\xa4kisell\xc3\xa4 yl\xc3\xa4nk\xc3\xb6alueella. J\xc3\xa4rven etel\xc3\xa4rantoja reunustavat korkean m\xc3\xa4en jyk\xc3\xa4hk\xc3\xb6t rinteet. J\xc3\xa4rvell\xc3\xa4 ei ole kartan mukaan saaria. Sen rantaviivan pituus on 2,4 kilometri\xc3\xa4 ja sen rannat ovat mets\xc3\xa4maata. Etel\xc3\xa4rannassa kulkee rinteen alla tie ja j\xc3\xa4rven pohjoispuolelta sen ohittaa rantoja viist\xc3\xa4en rautatie. J\xc3\xa4rven it\xc3\xa4p\xc3\xa4\xc3\xa4ss\xc3\xa4 on entinen maatila ja kolme vapaa-ajan asuntoa. Niille tulee tie yhdystielt\xc3\xa4 14223.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rvi sijaitsee Kokem\xc3\xa4enjoen vesist\xc3\xb6ss\xc3\xa4 (vesist\xc3\xb6aluetunnus 35) L\xc3\xa4ngelm\xc3\xa4veden ja Hauhon reittien valuma-alueen (35.7) Venehjoen valuma-alueella (35.74), jonka Orisel\xc3\xa4n alueeseen (35.741) se kuuluu. J\xc3\xa4rven vedenpinnan korkeus on 117,3 metri\xc3\xa4 mpy. J\xc3\xa4rven l\xc3\xa4nsip\xc3\xa4\xc3\xa4st\xc3\xa4 l\xc3\xa4htee parin kilometrin p\xc3\xa4\xc3\xa4h\xc3\xa4n Myllyhautaan laskuoja, jota kutsutaan Viuhonojaksi.\n_START_SECTION_\nHistoriaa\n_START_PARAGRAPH_\nVuoden 1986 peruskartassa oli vanha radan ylitt\xc3\xa4v\xc3\xa4lle tielle merkitty uusi tielinjaus, jossa ylitet\xc3\xa4\xc3\xa4n rautatie kallioleikkauksen kohdalta. J\xc3\xa4rven maatila oli aina ollut pieni, joten peltoja ei ole j\xc3\xa4rven rannoilla ollut koskaan paljon. Vanhimmassa paruskartassa ja vuoden 1977 kartassa n\xc3\xa4kyi rautatien pohjoispuolella j\xc3\xa4rven vett\xc3\xa4. Nyky\xc3\xa4\xc3\xa4n vesi on sielt\xc3\xa4 kuivinut pois.'